Vamman aiheuttaman toimintarajoitteen vuoksi myönnettävät erityispalvelut ovat jatkossakin pääsääntöisesti maksuttomia. Tästä säädettäisiin asiakasmaksulaissa vastaavasti kuin nykyisin. Niin sanotusta ylläpidosta eli asioista, joita kaikki ihmiset tarvitsevat (esim. asuminen, ruoka, siivousaineet), voitaisiin periä kohtuullinen maksu.
Vammaisten henkilöiden vamman vuoksi tarvitsemien palveluiden maksuttomuuden taustalla on ajatus siitä, että kyse on palveluista, joiden tarkoituksena on vammaisten henkilöiden toimintaedellytysten turvaaminen ja yhdenvertaisuuden edistäminen suhteessa vammattomiin henkilöihin. Vamman vuoksi tarvittavat palvelut ovat sellaisia, joita muut henkilöt eivät tarvitse ja tämän vuoksi niistä ei peritä maksuja.
Kyse on positiivisesta erityiskohtelusta, jota tarvitaan tosiasiallisen yhdenvertaisuuden toteutumiseksi. Jos palvelut eivät liity vammasta johtuvaan tarpeeseen, vammaiset henkilöt maksavat niistä kuten muutkin ihmiset.
Asiakasmaksulaissa säädettäisiin kodin ulkopuolella järjestettävän lapsen asumisen tuen maksusta. Maksun tavoitteena on mahdollisimman yhdenvertainen tilanne suhteessa muihin lapsiin ja vanhempiin. Vanhemmat vastaavat lapsen elatuksesta myös silloin, kun lapsi ei asu kotona heidän kanssaan. Ehdotettu maksu vastaisi lisäksi pitkälti lastensuojelusta perittäviä maksuja.
Kuljetuspalveluna järjestettävästä liikkumisen tuesta olisi edelleen mahdollista periä enintään julkisen liikenteen maksua vastaava maksu tai muun siihen verrattava kohtuullinen maksu.